Quinionem vidi aureum
Quinionem vidi aureum (Anglice: I Saw the Figure 5 in Gold vel The Figure Five in Gold) est pictura olearia a Carolo Demuth artifice Americano anno 1928 facta. Quae pictura a futuristis et cubistis impulsa esse dicitur. Tabula illa, qua Demuth Gulielmum Carolum Williams, amicum suum, summa observantia coluit, ad huius refertur poema The Great Figure, quo vehiculum siphonarium per vias Novi Eboraci quadam nocte pluviosa properans describitur. Titulus picturae locutio ex poemate excerpta est.